khistorydata/jeongjo-sjw-relations huggingface dataset:
정조 7년
傳于徐龍輔曰。軍士房承旨入侍。
정조 7년
傳于趙時俊曰。都承旨與同義禁入侍。
정조 7년
傳于趙時俊曰。武弁承旨除拜三日。尙未坐直。前所未聞。行右承旨李漢豊罷職。
정조 7년
承旨前望單子入之。李在學李亨元落點。
정조 7년
趙時俊啓曰。新除授右承旨李在學。左副承旨李亨元。卽爲牌招察任。何如。傳曰。允。
정조 7년
朴祐源啓曰。副提學吳載純牌不進推考傳旨。今方捧入。而玉堂上下番俱空。事甚未安。更卽牌招入直。何如。傳曰。允。
정조 7년
傳于徐龍輔曰。坐直承旨入侍。
정조 7년
徐龍輔啓曰。事變假注書高廷憲。身病猝重。勢難察任。今姑改差。何如。傳曰。允。
정조 7년
以慶尙監司因御史封庫草溪郡守曺夏彬罷黜狀啓。傳于徐龍輔曰。本郡以尤甚之賑邑。一日曠官可悶。勿論道內他道守令及曾經守令。必以有聲績人。令該曹口傳各別擇差。待下批。當日內給馬下送。
정조 7년
吏曹口傳政事。以姜膺煥爲草溪郡守。
정조 7년
徐龍輔。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
李在學。以備邊司言啓曰。平安監司李性源狀啓。令廟堂與度支之長。細加爛商。論理草記事命下。而取考其狀本。則以爲。江界蔘農失稔。當年應貿及辛丑別卜定。今年別卜定。七月爲限。一時竝督。則本府擧行。勢當逐戶斂錢。遠貿北關而已。且其別卜定名色。乃是自北關移定者。毋論體蔘尾蔘。本府當年應貿條外。別卜定一款。限十年姑勿擧論。辛丑別卜定未上納體蔘十四斤零。今年別卜定尾蔘十五斤。移定北關。以紓目前之急事。爲請矣。臣與戶曹判書臣徐有隣。細加商確。酌量歸一。而蔘政之爲江民痼弊。曾所稔知。不待道臣狀聞。宜有朝家軫念。而差倭踵出。應給有限。該曹卜定。良非獲已。今此北關移定之請。意在分力。事出均徭。隨時變通。未爲不可。而但執言於原初。移定竝送。其許多別貿。恐是行不得之政。蓋北蔘之換布事。在二去乙巳以前。伊後百餘年來。除非信蔘。元無卜定之規。始於乙未。爲本曹預備。卜定卄斤。己亥爲江民息肩。卜定五斤。便成近例。有時分徵。自可按例。而別卜定名色之毋論斤數。限十年移送。其在一視之道。有難輕議。且北道民人則全昧尾蔘採取之法云。亦不可强令責納。今若參互古今。量度多少。辛丑卜定條。體蔘十四斤零內。十斤移定北道。其餘四斤零及尾蔘十五斤。江民形勢。雖甚遑汲。江民事。江民有不可全然不當。此則使之依前卜定。趁限上納。恐合事宜。如是分排之後。關西則有移送之惠。關北則有近年之規。而酌定分數。實出均齊方平之意。若或互相煩頉。遷就日子。使差倭留連。國體損傷。則大非共濟之義。竝以此意。一體嚴飭於兩道道臣。何如。傳曰。依此卽爲行會。可也。
정조 7년
癸卯五月初七日巳時。上御誠正閣。右副承旨入侍時。二直提學徐有防。右副承旨徐龍輔。假注書徐瀅修。記注官金健修。記事官尹行任。以次進伏訖。上命注書出去。承旨前望單子入之。賤臣承命出來。持望單以入。上謂有防曰。沿路農形。何如。有防曰。春牟則大登。秋牟則以雨澤久閟之故。似不無其害矣。上曰。不雨久矣。而邈然無同雲之意。誠可悶矣。有防曰。今日則雨意頗緊矣。上曰。明日抄啓試講時。使先講者仍留聽講。與之反復文義。則其於引發之道。必大有益矣。有防曰。此乃新抄後初講。似不可無別般勸奬矣。上曰。京畿畢賑。當在何間耶。有防曰。大抵昨年年事。不至大歉。故賑恤亦不甚難。聞當於四五日內告畢。而臣於上來之路。略探民情。則高陽坡州等邑。釀酒造餠。極力賙濟。人心晏如。初無飢困之色云矣。上命退。諸臣以次退出。
정조 7년
癸卯五月初七日午時。上御誠正閣。都承旨與同義禁入侍時。同義禁沈豐之。行都承旨趙時俊。假注書朴能源。編修官金夏璉。記注官金健修以次進伏訖。上問時囚罪人池德斌柳憲周等事。豊之對曰。臣達夜盤問。渠輩平問之下。俱以爲更無所達。終始抵賴不服。臣忝在按獄之任。不能取招得情。此莫非臣無狀之罪也。且聖敎丁寧。非止一再。而渠輩迷不知變。略不動念。究厥心腸。萬萬駭痛。一次嚴刑訊問。斷不可已也。上曰。齋日相値。姑先平問。可也。仍命退。豊之時俊出。上下敎曰。左承旨及上番翰林入侍。賤臣承命出。與左承旨朴祐源。翰林李崑秀偕入。上曰。吏兵批窠闕。竝知入。賤臣承命出。書兩銓曹見在窠捧入。上命退。諸臣以次退出。
정조 7년
癸卯五月初七日申時。上御誠正閣。坐直承旨入侍時。同副承旨徐龍輔。假注書徐瀅修。記事官李崑秀尹行任。以次進伏訖。上命注書出去。備邊司兩道行會跋尾。必已草出。卽爲持入。賤臣承命出來。持跋尾草還入。上取覽後。命注書還爲出給。使之今日內。依此行會。賤臣出來。傳命後還入進伏。上命注書出去。草溪郡守出去與否。知入。賤臣出問還奏曰。已出去云矣。上命退。諸臣以次退出。
정조 7년
行都承旨趙時俊坐。行左承旨朴祐源坐。右承旨李在學坐直。左副承旨李亨元坐直。右副承旨黃昇源坐。同副承旨徐龍輔坐。注書李祖承病一員未差。假注書朴能源仕李敬五仕直。事變假注書未差。
정조 7년
傳于朴祐源曰。課講入侍。
정조 7년
朴祐源啓曰。皇朝三皇忌辰日望拜禮。前期一日以稟事。曾有先朝受敎矣。今初十日。太祖高皇帝忌辰日。親行望拜禮。何以爲之。敢稟。傳曰。謹當躬行矣。
정조 7년
崔重圭在外。代以李敬五爲事變假注書。
정조 7년
徐龍輔啓曰。事變假注書李敬五。時無職名。令該曹依例付軍職。冠帶常仕。何如。傳曰。允。
정조 7년
徐龍輔啓曰。假注書徐瀅修。身病猝重。勢難察任。今姑改差。何如。傳曰。允。
정조 7년
徐瀅修改差。代以李敬五爲假注書。
정조 7년
傳于李亨元曰。右承旨入侍。
정조 7년
癸卯五月初八日卯時。上御誠正閣。抄啓文臣課講入侍時。直提學徐有防。檢校直閣金憙。行左承旨朴祐源。右承旨李在學。假注書朴能源。記注官金健修金鳳顯。以次進伏訖。上命諸講員。入行四拜禮後。命抽栍入講。沈晉賢進前講。上曰。欲誦則誦。欲讀則讀。不必强其所不能也。仍命諸試官曰。問文義。勿下二十條。晉賢講訖退。鄭萬始進前講。上曰。萬始頃日。應製端午帖。氣象甚好。眞善作也。萬始講訖退。李暾進前講。上敎諸試官曰。諸講員講法。太生疎。今番則係是初講。不必問深奧文義也。暾講訖退。趙濟魯尹行任金啓洛李崑秀等。以次進前講。上命已講諸員勿退。聽講後互相發問。徐瀅修李顯道金熙朝成種仁李翼晉等。以次進前講。上曰。今日課講。好雨適下。似不偶矣。仍命宣醞于講員及諸試官。李儒修姜世綸李勉兢等。以次進前講訖。上命頒御題試策。限初十日申時。各爲製進。上命退。諸臣以次退出。
정조 7년
癸卯五月初八日申時。上御誠正閣。右承旨入侍時。右承旨李在學。假注書李敬五。記事官李崑秀尹行任。以次進伏訖。上曰。好雨知時。穡事誠幸。果無不足之歎否。在學曰。恨未周洽。而麥事則有益矣。仍命退。承史以次出。
정조 7년
行都承旨趙時俊齋宿。左承旨李在學齋直。右承旨李亨元齋直。左副承旨黃昇源齋宿。右副承旨徐龍輔齋宿。同副承旨李重馥未肅拜。注書李祖承病一員未差。假注書朴能源齋宿李敬五齋直。事變假注書申大龜仕。
정조 7년
李在學啓曰。假注書李敬五。莫重傳命之際。有此做錯之失。事甚未安。推考警責。何如。傳曰。生疎所致。勿施。
정조 7년
趙時俊啓曰。左承旨朴祐源。今日不爲仕進。卽爲牌招。何如。傳曰。允。
정조 7년
李亨元啓曰。明日望拜禮時。闕字牌及爐盒。當爲奉來。門路以何處爲之乎。敢稟。傳曰。依例爲之。
정조 7년
徐龍輔啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
徐龍輔啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
李敬五陞付。代申大龜爲事變假注書。
정조 7년
李亨元啓曰。新除授大司成李文源。自鄕上來云。卽爲牌招察任。何如。傳曰。允。
정조 7년
李亨元啓曰。明日望拜禮時。兩司侍臣。當爲進參。除在外未署經外。司諫李福徽。掌令安鼎大。持平徐配修。正言任希遠。竝卽牌招。以爲淸齋之地。何如。傳曰。允。
정조 7년
以校理姜。副修撰金載人禁推傳旨。傳于徐龍輔曰。分揀。
정조 7년
李在學啓曰。玉堂上下番俱空。已至多日。事甚未安。校理姜。副修撰金載人。旣有分揀之命。卽爲牌招入直。何如。傳曰。允。
정조 7년
徐龍輔啓曰。卽者兵曹郞廳來言。明日望拜禮時。侍衛節目。當爲磨鍊以入。而本曹判書未差。不得擧行云。何以爲之。敢稟。傳曰。前望單子入之。
정조 7년
以大司成李文源牌不進罷職傳旨。傳于李在學曰。只推。
정조 7년
李在學啓曰。明日望拜禮時。三司侍臣無進參之員。在前如此之時。有宗簿正承文判敎押班之例。使之淸齋進參。何如。傳曰。允。
정조 7년
兵曹口傳政事。副司直金鍾秀單付。
정조 7년
兵曹口傳政事。知事單姜世晃。
정조 7년
兵曹參判參知。前望單子入之。參判朴祐源。參知李文源落點。
정조 7년
傳于李亨元曰。政官牌招開政。
정조 7년
徐龍輔啓曰。玉堂上下番俱空。已至多日。明日望拜禮時。侍臣亦無進參之員。今日政。新除授玉堂。待下批牌招。何如。傳曰。允。
정조 7년
以司䆃主簿望筒。以備忘記。傳于李在學曰。李挺楫調用。何時不可。今番景慕宮上冊後。宮司園司執事官差備官等。出六付虛司果。尙未收用者。其數甚多。蔭仕積滯。不但可悶。本事所重在焉。況於伊時。此承傳盡爲收用。然後他出六收用事。已有下敎。言亦不可不信。此望筒勿施。上冊後。宮園賞典。出六人中。一從傳敎第次。各以出六時職名。懸註調用。
정조 7년
傳于徐龍輔曰。景慕宮上冊後。執事官至於十七人之多。而未收用爲十二人云。許久積滯。是豈酬勞之意也。雜技或末仕中。準瓜之代。次次擬入事。分付。
정조 7년
傳于李亨元曰。大司成今日政差出。
정조 7년
徐龍輔啓曰。明日望拜禮時。承旨不可不備員。齋宿有闕之代。今日政差出。待下批牌招。以爲淸齋之地。何如。傳曰。允。以在京無故人差出。
정조 7년
有政。吏批。判書兪彦鎬受由在外。參判未差。參議金憙。左副承旨黃昇源進。啓曰。判書兪彦鎬受由在外。參判未差。小臣獨政未安。何以爲之。敢稟。傳曰。只出緊任。以尹㬦爲校理。權以綱爲副修撰。朴敬圭爲中部都事。禁府都事徐有豊。繕工奉事朴吉源。以上相換。
정조 7년
再政。以趙尙鎭爲大司成。林性運爲內贍主簿。三政。以李重馥爲承旨。
정조 7년
兵批。判書未差。參判朴祐源病。參議尹承烈入直進。參知李文源病。右副承旨徐龍輔進。副司直金載瓚。副司正李敬五朴能源單付。
정조 7년
傳于徐龍輔曰。摠管多窠。令該曹以在京無故人。口傳差出。待下批。仍卽牌招。寶劍望筒。修正入啓。
정조 7년
徐龍輔啓曰。兵曹郞廳來言。摠管口傳差出事命下。而判書未差。次堂例不得擧行云。何以爲之。敢稟。傳曰。令次堂擧行。
정조 7년
兵曹口傳政事。以李在協徐有慶爲都摠管。柳義養爲副摠管。
정조 7년
傳于李亨元曰。新除授兵曹堂上牌招。侍衛節目。雲寶劍望筒。令次堂卽爲擧行。
정조 7년
傳于徐龍輔曰。前後申飭。何如。而今日門禁駭然。入直郞廳拿處。
정조 7년
徐龍輔。以兵曹言啓曰。明日北苑親臨皇壇望拜禮時。別雲劍李命植。時無職名。依例口傳付軍職。何如。傳曰。允。
정조 7년
兵曹口傳政事。司直李命植單付。
정조 7년
兵曹判書金鍾秀疏曰。伏以。臣僇人也。自分餘生。永作廢物。本兵重任。尤非可議。而天牌之遠辱鄕里。恩出格外。惶感無地。始緣牌望之勿施。冒進城外。終因軍法之至重。蒼黃入肅。自顧多慙。人謂臣何。前席哀鳴。天聽逾邈。畢竟許由之命。遽下夢寐之外。噫。中權事體。動關師律。舊例有無。最宜審愼。佩符下鄕之萬萬不敢。臣雖愚迷。亦豈不知。而咫尺天威。恩言曠絶。辭不獲命。率爾奉承。及夫歸覲之後。一念悸懍。寢食不寧。臣母寒熱宿証。近尤添㞃。食飮轉益減阻。神氣轉益凜綴。扶護之方。藥餌之節。臣外無人。豈有一日離側之勢。而當初行走。已極妄錯。若更淹留。爲罪滋大。遂不得不抑情還朝。而將母一款。旣不得承敎。則奉命故事。尤無可藉口。臣之破例恣行之罪。於是乎無所逃其誅矣。抑臣之不堪離親留京之私情。已蒙天日之所下燭矣。老母病中思子之苦。微臣親側無人之慮。兩地纏綿片時難耐者。目下情理。又非前日之比。而命召在身。轉動無路。心血煎沸。神魂飛越。達夜徊徨。目不交睫。玆敢疾聲哀號於閔覆之天。伏乞聖慈。曲垂惻念。亟遞臣見職。仍勘臣罪犯。俾臣得以卽日歸護。千萬泣祝。答曰。省疏具悉。卿之情理。予非不體諒。惟是將來一事。爲進身之道故耳。日前筵敎丁寧。何乃反爲此上來陳懇之擧也。到今一味督迫。徒欠誠實。本兵之任。今姑許遞。卿其俟少間。將來行公。
정조 7년
傳于李亨元曰。承旨與來待諸臣入侍。
정조 7년
癸卯五月初九日辰時。上御誠正閣。右承旨入侍時。右承旨李在學。假注書李敬五。記事官李崑秀尹行任。以次進伏訖。上曰。入直副摠管入侍。賤臣承命出。與副摠管姜世晃偕入進伏。上曰。在外兵曹參知許遞。與參判未差之代。前望單子入之。出榻敎上曰。左承旨同副承旨檢校直提學二直提學入侍。賤臣承命出。與行左承旨朴祐源。同副承旨徐龍輔。檢校直提學鄭民始。二直提學徐有防偕入進伏。上曰。今雖得雨。猶未浹洽。奈何。民始曰。麥事則無慮矣。有防曰。畿內得蒙朝家軫念。民無顚連之歎。路上只見一處刈麥。民事之無憂。亦可知矣。上曰。國朝寶鑑顯廟朝。癸丑年日記持入。上命祐源書傳敎曰。故判書姜栢年。年七十一。因特敎。陞秩入耆社。此宰臣。今年是七十一歲。且聞故判書陞秩。又在癸歲云事。可謂希異。副摠管姜世晃。陞拜都摠管。上曰。都摠管姜世晃。知事作闕。單付靈壽閣。使之肅拜。出榻敎上命書榻敎曰。明日出宮門路。以協陽門爲之。仍命退。諸臣以次出。
정조 7년
癸卯五月初九日酉時。上御誠正閣。禮房承旨入侍時。行左承旨朴祐源。假注書李敬五。記事官李崑秀尹行任。以次進伏訖。上曰。明日皇壇望拜禮時。九卿及皇朝人子孫忠臣子孫進不進單子持入。賤臣承命出奉入。上曰。侍臣班擧案持入。賤臣承命出。以侍臣俱空之意。仰達。上曰。違牌玉堂許遞。今日政差出事。自政院書下。仍命退。承史以次出。
정조 7년
行都承旨趙時俊坐。左承旨李亨元坐。右承旨金憙坐。左副承旨徐龍輔坐直。右副承旨趙城鎭未肅拜。同副承旨李重馥坐直。注書李祖承仕一員未差假注書李敬五仕直。事變假注書申大龜仕。
정조 7년
徐龍輔啓曰。玉堂備員間。視事頉稟。傳曰。知道。
정조 7년
大駕詣春塘臺。入幕次後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 7년
金憙啓曰。大司成趙尙鎭。除拜後過三日。不爲出肅。依定式推考警責。仍卽牌招察任。何如。傳曰。允。
정조 7년
徐龍輔啓曰。兵曹佐郞李敏采拿處命下之後。不待交代。經先出去。事極駭然。旣在拿處中。不得請罪。而入直堂上之不能檢飭。不可無警。推考。標信宣傳官之深夜留門。混同出送。亦甚可駭。所當重勘。而本院請推之外。無他可施之罰。何以爲之。敢稟。傳曰。允。當該郞廳則前後飭敎。不但丁寧。騎省番次。關係。何如。則任自擅移。萬萬駭然。依向日傳敎。令該府各別嚴勘。宣傳官事。亦極無形。爲先汰去。亦令該府處之。近來騎郞慢忽之習。便成謬例。所爲喧禁也。閽禁也。若作疲惱之事。後復若此。隨現各別嚴勘。斷不饒貸。以此嚴飭。
정조 7년
傳于趙時俊曰。望拜禮時。三司不可不備員。違牌玉堂。在外兩司許遞。前望單子入之。待下批牌招。先進參後謝恩。
정조 7년
三司前望單子入之。執義呂善亨。掌令金履厚。持平李集斗。大司諫金魯淳。獻納趙錫穆。正言吳著。副修撰林道浩。校理李魯春落點。
정조 7년
兵曹判書前望單子入之。李命植落點。
정조 7년
以掌令安鼎大。持平徐配修。司諫李福徽牌不進罷職傳旨。傳于徐龍輔曰。只惟。
정조 7년
李重馥啓曰。卽者吏曹假郞廳來言。兵曹郞廳口傳差出事命下。而判書兪彦鎬受由在外。參判參議未差。不得擧行云。何以爲之。敢稟。傳曰。前例相考書入。
정조 7년
傳于李亨元曰。右副承旨入侍。
정조 7년
承旨前望單子入之。趙城鎭落點。
정조 7년
兵曹口傳政事。副司果李顯道金啓洛。
정조 7년
以吏曹參議黃昇源牌不進罷職傳旨。傳于李重馥曰。只推。更卽牌招。
정조 7년
以吏曹參議黃昇源再牌不進。罷職傳旨。傳于徐龍輔曰。向也不知所執之何居。未免曲諒。而從後聞之。所引之義。太無所據。緊着於郞官時事。猶不可移用於堂上。況伊時泛稱之說。豈可如是引用。此傳旨勿施。更爲牌招。斯速開政。
정조 7년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌正日相値。不得爲之之意。敢啓。傳曰。知道。
정조 7년
掌令金履厚啓曰。臣於見職。豈有毫分堪承之望。而除旨忽下。召牌踵臨。雖不得不冒沒出肅。第臣與掌令臣安鼎大。有親査應避之嫌。揆以公格。勢難行公。請命遞斥臣職。答曰。勿辭。
정조 7년
李重馥啓曰。掌令金履厚。再啓煩瀆。退待物論矣。傳曰。知道。
정조 7년
癸卯五月初十日卯時。上詣春塘臺。親臨望拜禮入侍時。行都承旨趙時俊。左承旨李在學。右承旨李亨元。左副承旨黃昇源。右副承旨徐龍輔。同副承旨李重馥。假注書朴能源李敬五。記事官李崑秀尹行任。以次侍立。上具翼善冠衮龍袍。乘輿出協陽門。由建陽門。上曰。未肅拜臺諫許遞。與在外有闕之代。前望單子入之。駕前下敎上詣北苑。入小次後。上曰。通禮皆闕。而不得差一人。極爲駭然。上曰。當該承旨遞差。前望單子入之。駕前下敎上曰。新除授承旨牌招察任。駕前下敎上曰。假通禮只以一騎郞苟差。崔鎭夏外。更無他郞而然乎。上曰。兵曹郞廳。一竝汰去。其代口傳差出。駕前下敎上改具黑圓領袍。詣版位。行四拜禮。時原任大臣九卿侍臣及皇朝人子孫忠臣子孫。入參行禮訖。上還入小次。改具翼善冠衮龍袍。乘輿還內。諸臣以次退出。
정조 7년
癸卯五月初十日巳時。上御誠正閣。右副承旨入侍時。右副承旨徐龍輔。記事官李祖承李崑秀尹行任。以次進伏訖。上曰。兵曹佐郞旣有差出之命。而尙不擧行。在前政官有故之時。而如有差出之例。卽爲擧行事。分付。賤臣承命出。還入奏曰。三堂皆爲有故。則本無差出之例。故尙不得擧行云矣。命龍輔。書校理李魯春疏批。上曰。課試試官入侍。賤臣承命出。與直提學徐有防偕入進伏。命有防考抄啓文臣課試試券訖。又命書課試比較書題。仍命退。諸臣以次退出。
정조 7년
癸卯五月初十日申時。上御誠正閣。右副承旨入侍時。二直提學徐有防。右副承旨徐龍輔。假注書李敬五。記事官李崑秀尹行任。以次進伏訖。上曰。吏曹參議前望單子。承旨前望單子入之。出榻敎上曰。吏曹參議以黃昇源頒布。承旨以趙城鎭頒布。上命書榻敎曰。新除授承旨牌招察任。上曰。政官牌招開政。仍命退。諸臣以次出。
정조 7년
行都承旨趙時俊坐。左承旨李在學坐。右承旨鄭東浚坐直。左副承旨李時秀坐。右副承旨金載瓚未肅拜。同副承旨李重馥坐直。注書李祖承仕一員未差假注書李敬五仕直。事變假注書申大龜仕。
정조 7년
傳于李重馥曰。左承旨與輪對官入侍。
정조 7년
傳于李重馥曰。左副承旨許遞。前望單子入之。
정조 7년
承旨前望單子入之。鄭東浚落點。
정조 7년
傳于李重馥曰。新除授承旨牌招察任。
정조 7년
傳于李重馥曰。左承旨許遞。前望單子入之。
정조 7년
李重馥啓曰。新除授右副承旨丁範祖。時在原春道原州地。斯速乘馹上來事。下諭。何如。傳曰。許遞。
정조 7년
傳于趙時俊曰。京畿監司入侍。
정조 7년
傳于趙時俊曰。違牌承旨許遞。與未差之代。前望單子入之。待下批。竝卽牌招察任。
정조 7년
承旨前望單子入之。李時秀金履禧落點。
정조 7년
趙時俊啓曰。新除授右副承旨金履禧。方在罷散中。何以爲之。敢稟。傳曰。前望單子入之。
정조 7년
傳于趙時俊曰。大司成前望單子入之。入之。金憙落點。
정조 7년
承旨前望單子入之。李在學金載瓚落點。
정조 7년
李重馥啓曰。新除授左承旨李在學。右副承旨金載瓚。竝卽牌招察任。何如。傳曰。允。
정조 7년
以吏曹參議黃昇源三牌不進罷職傳旨。傳于趙時俊曰。昨日飭敎。何等申複。況處義無甚依據。則豈可一味違召乎。至於堂上官之三招不進。亦係紀綱。以此以彼。宜有處分。俾開從後進身之路。吏曹參議黃昇源罷職。
정조 7년
李重馥啓曰。卽者吏曹假郞廳來言。注書李祖承。口傳還付翰林事命下。而本曹時無堂上。不得擧行云。何以爲之。敢稟。傳曰。前望單子入之。吏曹參議前望單子入之。金宇鎭落點。
정조 7년
趙時俊啓曰。昨日開政有命。翰林還付。亦當擧行。新除授吏曹參議金宇鎭。卽爲牌招。何如。傳曰。允。
정조 7년
以吏曹參議金宇鎭牌不進罷職傳旨。傳于鄭東浚曰。只推。待明朝牌招開政。
정조 7년
傳于李重馥曰。坐直承旨入侍。
정조 7년
以右副承旨金載瓚牌不進罷職傳旨。傳于李重馥曰。向於前承旨柳誼違牌傳旨。已有飭敎。近來拘忌。殆成謬習。在前犯染二字。雖有用於章奏之例。予則以爲。未必然。況此承宣處義。尤爲太過。只推。更爲牌招。此後政院。此等違牌。勿爲呼望。朝於輪對時。筵敎已諭。李之珩事。亦甚不可。此等嫌避。政院各別嚴飭。
정조 7년
以平安監司加分請得狀啓。傳于李重馥曰。依狀請施行事。令廟堂卽爲行會。
정조 7년
以豊德府使李潤國拿處傳旨。傳于李重馥曰。不可申飭。今則賑事已畢。當此行賞之日。何必追理。此事特爲分揀。
정조 7년
以金浦郡守鄭東閔拿處傳旨。傳于李重馥曰。與豊德倅處分。宜無異同。況領運之僉使。指路之邊將。旣已帶職放送。以此以彼。合有參量。一體分揀。
정조 7년
李在學。以禮曹言啓曰。今此製述文臣殿講文臣案中。陞資人員減下。別單書入之意。敢啓。傳曰。知道。
정조 7년
李重馥。以備邊司言啓曰。江陵縣監李晉圭。在任身死矣。曾經承旨。返柩時。依法典擔軍題給事。分付所經各道。何如。傳曰。允。
정조 7년
李重馥。以禁衛營言啓曰。本營哨官柳和源。身病猝重。勢難察任。改差。何如。傳曰。允。
정조 7년
李重馥。以刑曹言啓曰。因本曹啓目。武藝別監吳興良毆打罪人元犯及干連諸人。姑爲嚴囚。待辜限加刑勘處事。判下矣。吳興良被打。辜限已過。故元犯金尙洽李喜曾。干連李鶴彬黃大壽金光鼎李益泰李日彬李德采李孟哲安相宅等。竝加刑一次後。取考律文。則續大典雜令條有曰。私門結縛。亂傷其身者。遠地定配。名例云。隨從者。減一等。罪人金尙洽李喜曾。以元犯。遠地定配。而金尙洽慶尙道機張縣。李喜曾全羅道海南縣。竝定配所。卽爲押送。罪人李鶴彬等八名。以隨從減一等各杖一百。徒三年定配。而李鶴彬原春道襄陽縣。黃大壽杆城郡。金光鼎黃海道豊川府。李益泰長淵縣。李日彬康翎縣。李德采洪忠道保寧縣。李孟哲永同縣。安相宅黃澗縣。竝定配。而旣已加刑。待拷訊十日之限。決杖發配之意。敢啓。傳曰。泮隷之毆打掖隷。大關法綱。而不但此爲痛駭。泮人之不得居接民間。先朝飭敎。至爲嚴截。近來攸司之臣。初不致察。國子之長。亦不刷還之故。貽弊平民。不一而足。此則從當嚴飭。京兆時時考察。而此漢等。不可以一次刑訊勘放。元犯兩人。待辜限。加刑一次。海島或邊遠。限己身爲奴。其餘干連諸人。亦於辜限後決杖。遠地勿限年分配。可也。
정조 7년
李重馥。以漢城府言啓曰。卽接北部都事李種徽。奉事李惟簡所報。則本部鎭長坊居前僉使成大翼之義子姜千得。以大逆不道罪人龍輝之五寸姪。晏然居生於京城之內。至有里中三所任手本之擧。渠以劇逆之至親。變幻姓名。祕跡城闉之中者。誠極痛駭。玆以牒報云。故自臣府嚴加査問。泝考帳籍。則罪人千得。以劇逆龍輝五寸叔文弼之花妻所生。其母則曾前改適於成大翼。千得則以率子。入籍於文弼戶口中矣。其父死後。以荒貨商。出沒京鄕。昨秋始歸大翼家。改姓名成鳳旭。以大翼率子。入錄於大翼。今年帳籍中。又以其母之改適大翼者。謂之大翼之正妻。敢以淑夫人書之。渠以亘萬古所無劇逆龍輝之至親。在法得免緣坐。則固當屛跡縮伏之不暇。而敢生掩跡之計。背其本父。冒托義父。至於以率子入籍之境。續典所在罪犯綱常情理深重之律。渠焉敢免乎。況其踪跡陰祕。情狀兇譎。決不可置之於輦轂之下。令該曹嚴刑照勘。成大翼旣是曾經僉使者。則與愚蠢常漢差異。而如此兇逆之族。養育家中。潛爲己子。肆然入錄於帳籍之中。究其情狀。亦極兇頑。此等之類。不可尋常處之。亦令該府依律嚴處。何如。傳曰。允。所謂成大翼罪狀。尤極無狀。然何必費用王府訊推。卽令該府。定配所押送。令該道監司親執。各別嚴刑發配。姜千得稱名漢。渠以劇逆龍輝之至親。變幻姓名。出沒京鄕之習。節節凶獰。亦令刑曹明日內嚴刑遠配。仍令配所道監司。加刑一次。押送配所事。分付。可也。
정조 7년
義禁府照目。槐山前郡守喪人成光默矣。作厚枷而勒着。造別杖而酷刑。施刑之時。不脫枷杻。刑板塞門。泥土塗壁。不接眷屬。不通水飮。殯上圍荊。縱未詗察。樞星之屢月滯囚。成病致斃。行用較正前刑杖。以致一門四人之竝命。究厥罪狀。萬萬痛惡。罪從重論。杖一百收贖。告身盡行追奪。永不敍用。歲抄勿爲書入私罪。奉敎。功減一等爲良如敎。
정조 7년
刑曹啓目。粘慶尙道草溪郡殺獄罪人鄭正龍回啓云云。更令道臣詳覈論列。啓聞後。稟處爲白乎旀。沈召史段。待結末勘處之意。竝以分付。何如。判付啓。回啓結辭。儘有條理。依此分付。該道。使之從速詳覈。仍具意見。狀聞後。稟處。沈召史段。姑令放送。以待結末。干連諸人捧招後。卽爲放送之意。竝以分付爲良如敎。又啓目。粘本曹所管定配罪人未放秩乙良。竝依啓聞施行爲白乎矣。白代男段。參酌放送。何如。判付啓。依回啓。施行爲旀。同慶之日。流配中不可無一人疏放。樂安李三。興陽朴戊甲。不過奸未成之罪。竝只放送事。分付爲良如敎。又啓目。粘本曹所管定配罪人未放秩乙良。竝依啓聞施行爲白乎旀。崔天台段。分揀放送之意。分付道臣。何如。判付啓。依回啓。施行爲旀。同慶之日。流配中無一人擧論。太涉不可。殺獄隨從二名。本律良中。減一等徒流案釐正事。分付爲旀。近來本曹回啓。無論此回啓他回啓。未免許久遲滯。此後如前除良。各別惕念爲旀。未回啓。各度念後。次次修正入啓爲良如敎。又啓目。粘京畿果川縣同推罪人林者斤京獄事回啓云云。依前同推。期於輸情之意。分付道臣。何如。判付啓。然則依回啓。施行爲良如敎。
정조 7년
兵曹判書李命植疏曰。伏以。休運滋昌。景籙彌隆。殿宮之顯號旣上。崇報之聖孝克伸。匝域均歡。跛躄咸聳。臣屬以病勢之危惡。縷息僅延於床玆。賤跡獨阻於班聯。情禮俱缺。惶蹙靡容。迺於訟侃言之中。金吾召牌。連日狎臨。繼以聖敎嚴截。怵分畏義。他不暇顧。半夜承命。去就顚倒。已無餘地。昨於侍衛之班。又伏奉本兵新除。回旋無路。逃遁不得。祇膺天牌。冒肅恩命。滿心悚恧。殆不知置身之所。臣曾叨是任。瘡疣百出。終至辜恩僨事。旣已試可而蔑效。則不知聖明。何所取於臣。而復有此誤恩也。臣之不才無狀。實有所不可承當者。則在臣自處之道。宜不敢再進再誤。以重欺我殿下也。至於向來人言。實非尋常彈劾之比。其所以爲說者。至擧以彝倫風化。旨意至憯。辭語不倫。臣之平日言行。固無足見孚於人。若其所自勉者。實在於遠恥辱之義矣。今於垂死之年。被此難洗之醜詆。撫躬慙痛。滿身滓穢。尙何可抗顔於簪紳之列。而彯纓於街路之上哉。自分爲明時之廢人。中夜悲咜。忘寢與食。月已屢易矣。嗚呼。臣之蹤跡。孤孑而危畸。性質。儱侗而迷滯。獨立寡與。埴冥行。親知旣少。見聞不廣。雖使網羅在前。機穽在後。固將漠然而不知。況今傷弓之悸。吹薤之憂。惴惴慄慄。若不自保。又何敢以夤緣暫出。輒復蹲仍。晏然自居於華要之地乎。惟我聖上。前旣垂慈覆之仁。顧何靳容光之照。以盡全保之道。以卒生成之澤也。不待臣言之畢。而必有所哀矜而曲遂之也。且臣纔經死疾。大勢雖減。元氣已脫。精力俱耗。視聽全減。聾瞽之甚。艱於酬接。昏眩之極。長時委頓。臣之所自期者。常在於筋力奔走。而此亦已無望矣。昨日陪班。脚軟氣急。幾致顚踣之狀。天鑑亦或俯燭之矣。雖使臣無他情勢之可言。以此疾病。不可供劇。伏乞聖慈。亟將臣本兼諸任。竝行刋免。俾得安意將息。仍治臣瀆擾之罪。以肅朝綱。情危理極。言不知裁。答曰。省疏具悉。所辭萬萬過矣。卿其勿辭行公。
정조 7년
癸卯五月十一日卯時。上御誠正閣。軍士房承旨入侍時。左副承旨鄭東浚。記事官李祖承李崑秀尹行任。以次進伏訖。上曰。抄啓文臣比較書題頒布乎。東浚曰。抄啓文臣中。成種仁。以本任別檢。方直齋所。未及入來。故姑未頒布矣。命書傳敎曰。試官持試題入侍。賤臣承命出。與直提學徐有防偕入進伏。命讀奏試題訖。上曰。今則日勢漸晩。不可遲待成種仁之入來。試題先爲頒布于諸文臣之入來者。可也。賤臣承命出傳。還入進伏。上曰。昨日雨澤多寡。於穡事。未知何如。有防曰。牟農實爲甘雨矣。命書傳敎曰。注書李祖承。口傳還付翰林。仍卽牌招察任。仍命退。諸臣以次退出。
정조 7년
癸卯五月十一日辰時。上御誠正閣。輪對官入侍時。右承旨李亨元。假注書李敬五。記事官李崑秀尹行任。廣興守金煹。平市令柳誨。長興主簿許霔。社稷令尹光濩。以次進伏訖。上曰。宗廟令何不入。亨元曰。宗廟令李之珩則有拘忌云矣。上曰。輪對官進前。煹進伏。上問職姓名。對曰。廣興守臣金煹矣。上問職掌。對曰。無所掌矣。上問所懷。對曰。無矣。上曰。先退。誨。以次進伏。上問職姓名。對曰。平市令臣柳誨矣。上問職掌。對曰。掌句檢市廛平斗斛丈尺低昂物貨等事矣。上曰。近日市直幾何。對曰。貢米一石價。五兩五戔矣。上曰。此後市價操縱之弊。各別申飭。可也。上問所懷。對曰。無矣。上曰。退出。霔進伏。上問職姓名。對曰。長興主簿臣許霔矣。上問職掌。對曰。米麪色矣。上問所懷。對曰。無矣。光濩進伏。上問職姓名。對曰。社稷令臣尹光濩矣。上問職掌。對曰。逐日修掃。五日奉審矣。上曰。儀軌之役。何以爲之乎。對曰。已出中草。而儀註則今古儀不同。故不得載錄矣。上曰。今古儀竝爲載錄。明日持而入侍。可也。上命書傳敎曰。承旨房仍。兵戶換房。仍命退。諸臣以次出。
정조 7년
癸卯五月十一日巳時。上御誠正閣。右承旨與京畿監司入侍時。京畿監司李亨逵。右承旨鄭東浚。假注書李敬五。記事官李崑秀尹行任。以次進伏訖。上曰。京畿私賑中。有多石者乎。亨逵曰。通津地。有八百石補賑者矣。上曰。誰也。亨逵曰。李弘遂矣。上曰。左承旨入侍。出榻敎賤臣承命出。與左承旨金憙偕入進伏。上曰。右承旨先退。上曰。今日雨。誠異常。而猶有未洽之慮矣。亨逵曰。正合霑潤。若過此則害麥矣。今番賑政。特蒙朝家軫念。無一民流散。又食一等賑恤。民皆曰。此則出於望外云云矣。仍命退。諸臣以次出。
정조 7년
癸卯五月十一日申時。上御誠正閣。坐直承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。麥秋將至。雨澤甚閟。昨今甘雨。誠爲萬幸。而猶有未洽之歎矣。東浚曰。麥農則已爲大登。雨甚適當矣。上曰。試官持試券入侍。賤臣承命出。與直提學徐有防。檢校直閣徐龍輔偕入進伏。上曰。抄啓文臣徐瀅修入侍。上曰。翰苑題名錄。改粧正書。可也。仍命退。諸臣以次出。
정조 7년
行都承旨沈豐之坐。左承旨李在學坐。右承旨鄭東浚坐。左副承旨李時秀坐直。右副承旨金載瓚坐直。同副承旨李重馥坐。注書二員未差。假注書朴能源仕李敬五仕直。事變假注書申大龜仕。
정조 7년
李時秀啓曰。自明日。二十一日至。視事。頉稟。傳曰。知道。
정조 7년
李重馥啓曰。掌令金履厚。引避退待。已至多日。尙未處置。事甚未安。持平李集斗。卽爲牌招。以爲處置之地。何如。傳曰。允。
정조 7년
吏曹口傳政事。檢閱李祖承爲單付。
정조 7년
傳于鄭東浚曰。左副承旨入侍。
정조 7년
李時秀啓曰。玉堂上下番俱空。已至多日。事甚未安。校理李魯春。修撰李東郁。疏批已下。卽爲牌招入直。何如。傳曰。允。
정조 7년
李時秀啓曰。吏曹參議金宇鎭。疏批已下。卽爲牌招開政。何如。傳曰。允。
정조 7년
有政。吏批。判書兪彦鎬受由在外。參判未差。參議金宇鎭進。右承旨鄭東浚進。啓曰。判書兪彦鎬受由在外。參判未差。小臣獨政未安。何以爲之。敢稟。傳曰。只出緊任。
정조 7년
以趙弘鎭權裕爲兵曹正郞。李秀夏李尙載爲佐郞。兪岳柱爲左通禮。宋銓爲右通禮。曺遠振爲司僕正。訓鍊都監禁衛營御營廳提調單李命植。
정조 7년
兵批。判書李命植病。參判朴祐源病。參議尹承烈病。參知李文源入直進。左承旨李在學進。副護軍單洪彦喆宋銓。副司直沈有鎭李亨元趙成鎭丁範祖洪明浩徐秉德尹㬦姜李壽咸。副司果權以綱金載人任希遠。
정조 7년
傳于鄭東浚曰。不爲仕進承旨許遞。前望單子入之。
정조 7년
傳于鄭東浚曰。新除授承旨牌招察任。
정조 7년
李重馥啓曰。合辭方張之時。兩司無詣臺之員。事甚未安。除在外未署經引避退待外。呈告人員竝卽牌招。何如。傳曰。允。
정조 7년
以大司諫金魯淳。執義呂善亨。持平徐配修牌不進罷職傳旨。傳于金載瓚曰。只推。
정조 7년
李時秀啓曰。新除授弘文館副修撰林道浩。時在洪忠道連山地。經筵入番事緊。斯速乘馹上來事。下諭。何如。傳曰。依啓。
정조 7년
以校理李魯春。修撰李東郁牌不進罷職傳旨。傳于李時秀曰。只推。
정조 7년
傳于李時秀曰。右副承旨與試官入侍。
정조 7년
李時秀啓曰。玉堂上下番俱空。事甚未安。應敎洪文泳。自鄕上來云。卽爲牌招入直。何如。傳曰。允。
정조 7년
李時秀啓曰。玉堂上下番俱空。已至多日。事甚未安。校理李魯春。旣有只推之命。卽爲牌招入直。何如。傳曰。允。
정조 7년
李時秀啓曰。玉堂上下番俱空。事甚未安。副應敎徐有成。自鄕上來云。卽爲牌招入直。何如。傳曰。允。
정조 7년
吏曹口傳政事。副司直單兪彦鎬。
정조 7년
以禁府囚徒。傳于李重馥曰。李敏采罷職放送。鄭學畊付過放送。
정조 7년
李時秀。以內醫院言啓曰。近來本院凡事。極其駭然。不能檢飭之罪。臣等萬萬惶悚。恭俟重勘。而昨日啓下文書。又不詳審。致有大段錯誤。如此而一例置之。則慢忽之習。將無以警勵。首醫吳道炯罷職。掌務官李命鎰拿問定罪。當該書員。令攸司從重科治。何如。傳曰。允。
정조 7년
以內醫院掌務官李命鎰拿處傳旨。傳于李時秀曰。分揀。首醫亦爲分揀。
정조 7년
李重馥。以都摠府言啓曰。入直內三廳武兼禁軍及軍兵等。今月十三日。十六日。十九日日次。中日頉稟之意。敢啓。傳曰。知道。
정조 7년
鄭東浚。以吏曹言啓曰。新除授成均館學正金鼎命。除拜後過限未肅拜。依例罷職。何如。傳曰。允。
정조 7년
李重馥。以兵曹言啓曰。今此問安使一行所把驛馬當以諸道驛馬。分定入送。而方當盛暑。遠路人馬。病傷可慮。正使副使書狀官以下各差備應把所騎馬三十四匹。依前例。以兩西驛馬。分半待令事。兩道監司處。行移。何如。傳曰。允。
정조 7년
李重馥。以義禁府言啓曰。時囚罪人李敏采罷職放送。鄭學畊付過放送事。命下矣。李敏采罷職放送。鄭學畊付過放送之意。敢啓。傳曰。知道。
정조 7년
李重馥。以義禁府言啓曰。全羅前監司朴祐源査啓據。刑曹粘目內。覆檢官玉果縣監洪允喆。令該府拿問處之事。允下矣。洪允喆時在任所云。依例發遣府羅將。拿來。何如。傳曰。待待命拿囚。
정조 7년
李重馥。以義禁府言啓曰。漢城府草記批旨內。前僉使成大翼。卽令該府定配所押送。令該道監司親執。各別嚴刑事。命下矣。成大翼咸鏡道穩城府定配。而以漢城府草記內辭意。具罪目。發遣府書吏押送。令該道道臣親執。各別嚴刑後。發配。何如。傳曰。允。
정조 7년
李重馥。以刑曹言啓曰。因漢城府啓辭。罪人千得。今日內嚴刑遠配。仍令配所道監司。加刑一次。押送配所事。命下矣。依傳敎。罪人千得嚴刑一次後。咸鏡道慶興府定配所卽爲發配。而令該道道臣。到卽各別加刑。仍爲押送配所事。發關分付之意。敢啓。傳曰。知道。
정조 7년
慶尙道放未放刑曹粘連回啓。依回啓。施行爲旀。同慶之時。許多流配中。老味一人兺放送。太草略。淸道李東郁減一等。巨濟閔益謙減二等事。分付。
정조 7년
左議政洪樂性疏曰。伏以。臣性本愚昧。矇無知識。臨事昏聵。前舛後錯。三朔中書。百度墜隳。世道之益壞。人心之漸溺。無往而非臣之罪。而至於今番事。臣之罪尤無所逃矣。凶孽之徒。至占科名。分隷之圈。至參次選。隄防之不嚴。法紀之壞損。孰大於此。而臣實昏謬愚迷。全未省察。登科者不能早請削拔。會圈者不能早請嚴覈。伈泄度日。竟陷大戾。晩始覺得。冒陳一箚。而急於論勘。未暇自劾。竟歸塞責之科。荐犯不誠之誅。一則臣罪。二則臣罪。揆以邦憲。合被重譴。惶恧危蹙。鎭日俟勘。卽見儒臣之疏。指陳明白。辭意嚴正。臣誠瞿然慙悚。益不知置躬之所也。第伏念儒臣。以三司之臣。終始含默。至請譴削之典。則含默之罪。臣實爲首。譴削之罰。當自臣始。而特以臣忝叨三事之列。勘律之請。只及於三司。而不及於臣身矣。是豈臣罪有一毫輕於三司之臣而然也。臣若不顧罪同罰異之嫌。自諉倖逭。冒沒蹲據。不思所以自靖之道。則其有乖於廉防之重。當如何哉。於是乎臣之去就。不待臣言之畢。而聖明必有所體諒者矣。玆敢冒萬死疾聲仰籲於天地父母之前。伏乞俯垂鑑察。亟降威罰。治臣含默不誠之罪。以伸公議。以安私分。不勝大願。答曰。省疏具悉卿懇。儒臣之疏。殆欠稱量。然自卿觀之。付諸勤攻之科受以爲謝。不害爲容物之道。卿何不念及於是。反有深引之擧乎。卿須安心勿辭。卽起視事。仍傳曰。此批答。遣史官傳諭于左議政。
정조 7년
吏曹參議金宇鎭疏曰。伏以。臣向叨國子。略控衷懇。慈覆之天。庶垂矜諒。而曾未數月。誤恩復加。以臣爲吏曹參議。噫。此何爲也。臣𢥠然震駴。莫省所措。夫是職。卽世所稱操通塞之柄。任激揚之責也。以臣之齒。而居臣之職者。歷數先輩。指不多屈。況臣顓騃。尤何敢當。且臣鑑識則至矇闇。見聞則極寡陋。數年郞署。碌碌無所爲。不過充其位侈其銜而已。今乃參佐長亞。出而行政。權衡進退。若固有之。則其何以平物情服人心。而淸朝官人。亦豈徒然。仍念臣。以年紀藐末之人。際私門盈盛之會。偏被聖渥。敭歷踰涯。蚤夜懼惕。不翅淵氷。唯是絶意名塗。謹守拙分。上不負曲庇之眷。下毋貽家庭之憂。卽臣之至願大幸。而乃又翶翔於顯要之地。出入於睢盱之場。終見其僨誤政體。狼狽一身。則到此而雖尤悔萬萬。尙可及哉。荐召之下。無計承膺。隨詣禁扃之外。瀝陳肝膈之懇。伏惟聖慈天地父母。俯賜諒察。亟遞臣新授職名。以安私分。不勝幸甚。答曰。省疏具悉。爾其勿辭察職。
정조 7년
知中樞府事姜世晃疏曰。伏以。臣衰朽之年。濫通朝籍。疎賤之跡。遽躋顯秩。踐歷於內外之職。翶翔於起居之列。殘骸病貌。卽一耄老之措大。拖緋橫金。猥廁卿宰之班聯。雖使臣蚤年登科。積久從宦。惟此叨冒之官秩。亦非夢寐之所到。臣常惶霣若驚。靡所容措。迺者前席昵侍之際。追念先臣之故。至有陞擢之命。特付西樞。許拜靈閣。恩榮所及。聽聞驚聳。臣於是惝怳震惕。魂爽飛越。自不覺感涕之被面也。念臣家世。受恩無極。臣父臣祖。繼陞八座之班。竝躋耆英之席。不但爲門戶之光榮。搢紳之間。相傳以爲盛事。如臣不肖。忝墜先緖。無所比數。而遂乃超陞峻秩。蹈循舊事。殆若按例而行之者然。在臣身。榮耀則極。而豈不有乖於聖朝愛嚬笑惜名器之道哉。除拜之日。身在闕中。不敢不章皇肅命。而終不敢恬然冒當。若固有之。玆敢略陳短章。悉暴微懇。伏乞聖慈。俯垂鑑察。亟命收還臣新授職秩。俾公器重而私分安焉。答曰。省疏具悉。卿其勿辭行公。
정조 7년
獻納徐秉德疏曰。伏以。天休滋至。邦慶荐膺。世室崇奉。盛德彌光。离宮定號。寶籙永固。繼而慈殿曁兩宮徽號。同時竝擧。臣民慶抃。曷有其極。仍伏念。臣於前冬。猥承召命。爲參庭賀。力疾登程。艱到城外。幸蒙恩遞。留待賀儀。獲睹盛擧。南歸之日。北拱于天。只切華封祝聖之忱矣。觸冒之餘。賤疾添劇。閱朔叫痛。尙今彌留之際。新命忽下。臣驚感惶縮。計沒循墻。勢隘觸藩。罔知攸措也。噫。臣本以無似。濫叨洪造。策名立朝。出入臺端。餘三十年于玆矣。一味尸素。絲毫蔑效。虛竊寵靈。徒煩往來。於焉之間。犬馬之齒。已踰七十矣。心髮俱短。精力盡耗。癃疾已痼。枵然一槁木耳。世念都冷。鬼事漸迫。筋力奔奏。已矣無望。雖閑官漫職。猶難承當。況言責重任乎。雖家在京城。不堪趨膺。況身居遐陬乎。年已過於謝事。而躬不遑於趨命。觸犯寒暑。跋履險阻。無裨於國。有損於身。臣雖靦然。人謂何哉。噫。七十致仕。禮經大限。古聖王人道使人物各遂物之意。此亦可見矣。臣人微官卑。不敢援例乞休。而憧憧一念。惟願優閑田里。涵泳聖化。以終餘年矣。如何誤恩。一向荐疊。昨今年來。恩除榮召。式月斯下。長縻職名。畏分怵罪。强衰力病。扶曳入京者再。中路遞歸者三矣。兢畏薰心。奔走勞躬。氣日益衰。病日益深。雖使强壯者當之。猶難自振。況如臣篤老癃病者乎。尋常凜綴。委棄床褥。神精氣力。已無餘地。如是而奔忙不已。或不幸而溘然於道路旅邸之間。犯古人生往死歸之戒。則微臣茹恨。固不足言。其於貽累聖朝何哉。每念及此。不覺凜然心驚也。如使臣。少有一分可强之勢。重入脩門。一望耿光。寸忱耿耿。何敢自疎於聖明之世哉。顧今宿疴新恙。一時竝劇。頑痰凝喉。呼吸不順。積痞盈腹。食飮專却。奄奄有垂盡之形。以此病狀。萬無蠢動之勢。玆敢從縣途。疾聲號籲於仁覆之下。伏乞天地父母。憐臣垂死危喘。許臣乞休至懇。特令刊去臺望。永勿檢擬。俾蒙生成之澤。仍治臣瀆擾之罪。以肅朝綱焉。今臣乞斥不暇。不敢以臺諫自處。而竊有事繫懲討。不容泯默者。玆敢略陳焉。噫。聖上好生之德。同符大舜。當初鄭妻之酌處也。屈法伸恩。曲傅生議。薄投近島。已是失刑之大者。而頃因赦典。遽命出陸。群情該惑。久而未已。至於前後劇賊大逆之應坐。干連罪犯罔赦之類。亦爲一施曠蕩之典。天討之不嚴。國法之不行。莫此爲甚。伏願殿下。特許臺請。亟收成命。以嚴隄防焉。答曰。省疏具悉。悉諭他批矣。
정조 7년
校理李魯春疏曰。伏以。臣學本鹵莽。姿又鈍滯。觸事昏憒。無往非罪。乃於月前。猥忝論思之列。罪著不言。恩深薄勘。縮伏省愆。無地自容。不自意恩敍劇降。除旨聯翩。玉署新命。忽下於禁苑陪扈之際。召牌嚴臨。參班有敎。臣驚惶感泣。進退維谷。不得不冒沒承膺。章皇出肅。而臣雖至愚無似。顧其職則經幄也。侍從也。臣若以暫出副急。爲寅緣進身之階。而不思所以自處。則事關廉防。貽羞淸朝。斯豈非罪上添罪之端乎。噫。逆孽凶醜。肆然鳴金於駕前咫尺之地。其爲驚心駭憤。當復如何。而臣職在三司。曚未覺察。始因該曹之覆啓。致煩誨責之截嚴。溺職之罪。非比尋常。臣至今追思。惶汗浹背。臣何敢自同無故。仍因蹲據也哉。玆敢冒萬死短章自列。徑出禁扃。伏乞聖明。亟削臣所帶職名。以爲不職者之戒。仍治臣擅離之罪。以肅朝綱焉。臣於自引之章。不宜贅及他說。而事在目下。憂慨弸中。玆敢附陳焉。噫嘻。痛矣。義理之湮晦。莫今日若也。綱紀之墜壞。莫此時若也。趾述纘範吉格等諸賊。實是窮天地亘萬古所無之惡逆。環東土含生之類。骨驚而膽掉。顧今日神人之憤。愈久而愈激。凡今戴天履地者。忍使此賊同黨之親。束帶彈冠。立我殿下之庭哉。至若京來之指日擧事。稱爲元帥。此何等凶變。此何等劇賊。而惟彼洪儀泳李東埴。或以其至親。或以其族黨。乃敢挾紙赴試。冒占科名。循例分館。復居次點。人心雖曰陷溺。隄防雖曰掃盡。古今天下。寧有是哉。參圈諸囚。究覈未竟。處分恭俟。臣未敢徑請擬律。而若其當初。榜眼一出。物情大駭。及夫國子分隷。輿情益激。徐配修之草草一疏。已是例勘。而大僚之最初登筵。不卽請削。晩後陳箚。未免稽緩。揆以國體。豈容如是。臣竊爲大臣慨然也。至於三司之臣。俱居耳目之列。責任。何如。而仄聽屢日。終始含默。畢竟堂箚堂疏。事甚窘急。有若塞責者然。不誠之罪。誠如聖敎。臣謂伊時三司諸臣。竝施以譴削之典。斷不可已也。答曰。省疏具悉。草草數語。事在目下。或爲維持之一助耶。至於慨然云云。何不斟量。容易侵及。反爲之慨然也。尾陳事依施。爾其勿辭察職。
정조 7년
修撰李東郁疏曰。天休滋至。邦慶無疆。寶冊親上。賀禮載行。躋寧考不祧之享。擧元子定號之儀。聖孝克伸。國本永固。八域含生。舞蹈惟均。仍伏念。臣命途險釁。奄失怙恃。三年之制甫闋。一縷之喘僅存。跧伏田廬。無復當世之念矣。不意聖眷記簪。瀛館新命。忽下於夢想之外。臣雙擎除旨。感惶交切。顧此苫塊餘生。形孤影單。官誰爲榮。祿誰爲養。俯仰穹壤。不覺五內之摧咽。噫。臣冒忝法從。于今十有八年矣。絲毫蔑補。愧懼徒積。況今所叨之職。卽臣自劃之地。非但自來情勢之難强。語其學則空疎蔑劣。顧其姿則至庸極陋。經幄論思之任。夫豈有一半分擬議之望乎。前後除命。凡幾遭矣。而一未嘗承膺。臣情到此。其亦窮且蹙矣。恩除有日。不敢久淹鄕廬。昨始來伏私次。而素患痰癖之疾。挾感添劇。寒熱交攻。精神昏瞀。貼身床玆。晝夜叫苦。實無蠢動之望。臣之積違天陛。已三載矣。區區戀結之私。豈不欲一登文石。仰瞻耿光。而以情以病。無路趨承。義分都虧。惶懍冞切。稽首瞻天。有隕如瀉。玆敢略暴衷懇。仰瀆宸嚴。伏乞聖明。亟削臣職名。仍治臣逋慢之罪。以肅朝綱。以安微分。不勝大願。臣不敢以見職自居。而沐浴之義。根於秉彝。憂憤所激。略此附陳焉。噫嘻。痛矣。亂臣賊子。何代無之。而至若近者澤白泓三賊之詬天罵日窮凶絶悖。實是古今所未有之極逆。聞之髮豎。言之膽掉。雖千剮萬斫。食肉寢皮。猶不足以少洩臣民憤惋之心。而王法太恢。天討未嚴。妖腰亂領。未懸藁街。根因窩窟。尙未究覈。惟彼最翊叔姪。官秩地處。顧何如也。而乃與凶徒醜類。暗地糾結。叵測之說。凶狡之迹。畢露於帳殿親訊之下。而畢竟處分。未免太寬。臺啓爭執。實出於與賊不俱生之義。而兪音尙靳。天誅莫伸。其可曰國有法乎。臣於是。隱憂永歎。不能無憾於天地之大也。嗚呼。丙丁以來。逆變層生。無歲無之。此其故何哉。實由亂本未塞。馴致滋蔓。臣於頃年。隨諸臺後。屢陳沬血之請矣。到今歲月幾何。而元惡巨慝。假息如舊。或出置近畿。或偃處海島。一種梟獍之徒。無所懲畏。凶謀逆節。愈往愈熾。至於國榮德相而極矣。奸肚逆腸。表裏和應。投進凶疏。沮遏大計。此實神人之所共誅。天地之所不容。而一則臥斃牖下。一則徑斃獄中。王章未施。輿憤益激。已是失刑之大者。況又二樂之挾姪助惡。罪在必誅。而一味寬假。顯戮未加。四煥之藉叔肆凶。醞釀禍機。而情節未覈。居然散配。湖凶海孽。一串貫來。譸張誑惑。逆邦賊來。六道嘯聚。設計稱兵。人心靡定。義理愈晦。將至於國不國人不人。思之及此。豈不懍然。惟我殿下。聖知如天。萬理畢燭。其於春秋懲亂之義。豈或有遺。而好生之德。過於涵貸。且緣群下忱誠淺薄。不能碎首苦爭。因循至今。玩揭時日。如是而尙何望其杜絶禍萌。維持王綱也哉。伏願聖上。亟加三思。夬揮乾斷。臺啓中諸賊。竝施當律。使旣晦之民彝。得以復明。旣危之國勢。得以復安。則宗社幸甚。臣民幸甚。臣於目下事。亦有所萬萬駭憤者。噫。彼洪儀泳。卽趾述範吉等凶賊同堂之親。在渠之道。惟當縮伏屛息。不敢自處以平人。而乃反萌心榮進。冒占科名。苟有國綱。寧有是耶。至如李東埴。亦與稱兵之賊來。旣居切隣。又是族屬。則纔脫牢獄。得免擯竄。於渠亦幸。而變幻名字。肆然赴擧。縱恣無忌。胡至此極。及其分館。而主圈諸人。不少審愼。循例加點。置諸國子。隄防不嚴。物情大駭。博士以下拿問定罪。旣有成命。則臣姑不敢徑請擬律。而洪儀泳李東埴等兩人。亟允大僚之請。削去科籍。仍施島配之典。斷不可已也。答曰。省疏具悉。悉諭他批矣。
정조 7년
前正言閔昌爀疏曰。伏以。臣地是世臣。理同休戚。生逢聖朝。志壹夷險。捐軀致命。尙亦無辭。苟可以小裨我聖上嵬蕩之治。則螢爝之微。庶幾自效。何暇退託營私。不圖精白藎心。而念臣命閼謀疎。釁深忤積。伏莽存戒。據藜靡安。人臣到此。生亦何顔。其將永違明時。畢命穢跡。俯仰慙負。涕淚爲生。何幸聖慈天大。寒谷春回。湔拂之恩。得於前臘。乃覺身是陶甄中一物。而命有倚伏間雙行。由是感激。而收得旣喪之魂。喚醒宿抱。草進殘篇。文蕪語屑。理短計拙。非徒不足以塵覽。抑恐自貽其譏議。故旣慴旋怍。怵惕俟命。及承批旨。逈踰常格。至有聖聰稔聞之敎。而因降籌司爛商之命。豈止民國之幸運。實是卑微者曠恩。無似賤臣。何能得此。惝怳跼踧。若無所措矣。方當周諮未竟。只宜恭俟處分。何敢復事覶縷。重犯崇嚴。而第臣有區區未罄之蘊。輒此附陳。伏乞聖明。察其愚而恕其妄焉。嶺漕一萬六千三百石零支費。卽取前船價條節省者。雇船舊米。幾爲數萬餘石。變法之初。若不添貼元稅。則亦當從長規劃。而三差員所受三百七十五石。已是無謂。餘爲沿江牧守白撰名色。而折錢賤買。乘時射利。量減如舊。而反泄尾閭。此實便文自營。而各爲封殖也。旣許江民以復業。則不待根括。自可還實。直就備坐。元數科敷京漕。足推羨餘。積小成多。正爲公私之兩得。而誠恐不願脫手。易爲抑捺。此臣之憂也。且邊海松政。軍制之大。而一自創造官船之後。或名補葺。或稱全改。官烙工斧。無歲不入。纔度十年。遠過萬本。而依恃土著。夤緣作姦。又不知爲幾童濯之患。理當立見。官船之法。縱不可廢。及其條例。而要束嚴明。則烙給之數。亦可節縮。均是涉海。而客主勢異。則偸斫之習。自難售手。且況漕卒易漕旣久。謂莫改爲。長奸而無忌。除留侵兌。惟其所欲。而納倉告逋。無歲無之。擧貸充補。輒資江民。而利病在渠。故鮮不應副。所負旣多。亦不無抵賴遷就。終令破産。爲民之病。尤何藝極。今若一變前法。則無地藉口。此路可絶。而奸僞呈露。拖欠催足之擧。至及於人。在地分。此又不遠而可見者也。或有船實在彼。而人調于此。本業於農。而不閑船事。豈如江民。生長浮宅。械器犀利。操舟如神乎。此又利害之較勝者。而與其船歸于南。空撘口岸。視同無用。曷若列峙都江。以備陰雨。而安不忘危乎。立法之始。姑且略倣皇朝兵運之制。如前所陳。而民國相安。頭緖稍定。則亦足廣募濱江丁壯。使之仰食於漕倉。則不勞不費。而坐成一大水軍。深得强本弱末之意矣。凡百爲弊。國言喧藉。知其事者。非獨臣耳。孰不欲推如傷之義。一爲殿下陳白。而編氓無知。仗財求售。貪夫易撓。見利忘義。滔滔之弊。從古如斯。長於謀身。巧於處世者。雖有當言之事。猶患劻勷媕婀。不忍出口。而人亦視以爲常。矧此近墨之地。豈肯泚筆。所以惟恐汚衊。人皆緘結。而愚衷所激。臣自擔來。小則誹毁。大而質的。臣知其不免。而忠信獲罪。縱死靡愧。然䌤綸之責。上有廊廟。小人仰成。何敢固必。瀆冒聖聽。極知僭越。而博採師言。乞賜試可。罔怫民望。永固邦本。千萬幸甚。答曰。省疏具悉。疏事。下廟堂稟處。
정조 7년
癸卯五月十二日卯時。上御誠正閣。左承旨入侍時。左承旨李在學。記事官李祖承李崑秀尹行任。以次進伏訖。上曰。吏房承旨入侍。出榻敎賤臣承命出。與右承旨鄭東浚偕入進伏。上曰。右副承旨與漢城判尹戶曹判書入侍。出榻敎賤臣承命出。與右副承旨金載瓚。漢城判尹具善復。戶曹判書徐有隣偕入進伏。上曰。恩信君墓舍之役。其間連値朝家有事。尙稽未果。此豈予夙宵可忘處。今則如干財力。自內司已爲區處。始役日子。亦已推擇矣。然內司區處者。所以備定例外加入之數。而猶有不足之慮。此非出於侈大之意。蓋遵先朝延齡君墓道已例。少舒予痛䀌之懷耳。今者召見卿等。實爲是事。以定例外餘入之數。責之戶曹。則顧今經費。萬無措辦之道。卿等之意。何如。善復等曰。聖敎至此。臣等不勝欽仰矣。若於京司。責之經費之外。則實無贏餘之可辦。以外邑穀簿中。如三賑條推移以用。恐無妨矣。有隣曰。昨見關西道臣狀本。則有賑穀三萬石加分請得之事矣。加分耗條。可爲三千石。以此耗條。先爲取用。而又於諸道中。移劃某道。以其加分條。取耗發賣。補其三千石不足之數。則此可爲區處之道矣。上曰。卿言不無意見。然則當劃付軍門。定將校發賣耶。善復曰。京校自多生弊之慮。自本道道臣。主管區處。似好矣。上曰。此則臨時當商量稟處。可也。上曰。戶判筵退後。戶曹定例及自畿營輸送諸條。抄出書入。可也。命退。諸臣以次退出。
정조 7년
癸卯五月十二日巳時。上御誠正閣。左副承旨入侍時。左副承旨李時秀。假注書李敬五。記事官李崑秀尹行任。以次進伏訖。上命書李東郁閔昌爀李魯春等疏批。上曰。禁府囚徒案入之。仍命退。承史以次出。
정조 7년
癸卯五月十二日未時。上御誠正閣。右承旨入侍時。右承旨鄭東浚。假注書李敬五。記注官金鳳顯。記事官李祖承。以次進伏訖。上曰。檢校直閣上下番翰林入侍。賤臣承命出。與檢校直閣徐龍輔。記事官李崑秀尹行任偕入進伏。上曰。鳳顯祖承先退。上曰。都承旨牌去來知入。賤臣承命出問。以已爲承牌之意。仰達。上命書傳敎曰。承旨房仍。仍命退。諸臣以次出。
정조 7년
癸卯五月十二日酉時。上御誠正閣。右副承旨與試官入侍時。二直提學徐有防。檢校直閣徐龍輔。右副承旨金載瓚。假注書李敬五。記事官李崑秀尹行任。以次進伏訖。上曰。抄啓文臣徐瀅修入侍。賤臣承命出。與徐瀅修偕入進伏。上命書傳敎曰。三策輒魁。已知其實才。昨今兩作。足令人可讀。竝置二中之考。其在奬勸之道。不可無賞典。抄啓文臣徐瀅修。織毛馬粧一部賜給。又命書左議政洪樂性疏批。又命書傳敎曰。政期在卽。當自今朔儲窠。吏曹無行公判堂。事之苟艱。莫甚於是。重臣情理。勢難督令上來行政。宜有體諒之擧。吏曹判書兪彦鎬今姑許遞。仍命退。諸臣以次出。
정조 7년
行都承旨沈豐之坐。左承旨李在學坐直。右承旨鄭東浚坐。左副承旨李時秀坐直。右副承旨金載瓚坐。同副承旨李重馥坐。注書二員未差。假注書朴能源仕李敬五仕直。事變假注書申大龜仕。
정조 7년
傳于李時秀曰。承旨入侍。
정조 7년
癸卯五月十三日戌時。上御誠正閣。左承旨入侍時。二直提學徐有防。左承旨李在學。假注書李敬五。記事官李崑秀尹行任。以次進伏訖。上曰。近日農形。何如云耶。有防曰。卽接松營所報。則昨日之雨。水深爲九分云。民事誠幸矣。大抵三南雨澤均適。牟麥大登。而兩西則不如三南云矣。上曰。直提學持御製入來。有防承命出奉入。上曰。予雖不欲以文字夸耀。觀瞻內閣所錄。太不成樣。是豈內閣設置之意乎。斯今以後。須商議精書。一件置內閣。一件置摛文院。一件置奎章閣。可也。上曰。近日時象。專以恬憘爲事。殆無矜莊底氣像。良用慨然。雖以次對言之。諸臣勦說。略無顧忌。其在弛張之道。縱難專主於嚴。亦不可放縱矣。有防曰。詩云。善戲謔兮。不爲虐兮。此亦不害爲淸朝之美事。而若或每每如是。則果涉放縱矣。臣等旣承聖敎。敢不惕念擧行乎。仍命退。諸臣以次出。
정조 7년
行都承旨沈豐之坐。左承旨李在學坐直。右承旨鄭東浚坐。左副承旨李時秀坐。右副承旨金載瓚坐。同副承旨李重馥坐直。注書二員未差。假注書朴能源仕李敬五仕直。事變假注書申大龜仕。
정조 7년
傳于沈豐之曰。承旨入侍。
정조 7년
癸卯五月十四日卯時。上御誠正閣。承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。今日則有同雲之意。其將霈然乎。東浚曰。昨日南山下則大霔矣。上曰。東北則不雨。此亦雨露之各自有施而然乎。上曰。禮房承旨馳詣受香所。奉審摘奸以來。勿請承傳色。仍卽入侍事。分付。上曰。進御不換金正氣散一貼煎入。出榻敎仍命退。承史以次出。
정조 7년
癸卯五月十四日辰時。上御誠正閣。奉審承旨入侍時。左副承旨李時秀。假注書李敬五。記事官李祖承尹行任。以次進伏訖。時秀曰。小臣奉命。馳往宗廟景慕宮。奉審樽所。樽所精潔。奉審于祭器祭井祭物。又極整齊。摘奸諸執事。亦皆無頉。故敢達矣。上曰。獻官誰也。時秀曰。宗廟獻官李崇祜。景慕宮獻官朴祐源矣。仍命退。承史以次出。
정조 7년
癸卯五月十四日申時。上御誠正閣。軍士房承旨入侍時。左承旨李在學。假注書李敬五。記事官李崑秀尹行任。以次進伏訖。上曰。今日日氣。不甚蒸熱。或有雨來處否。在學曰。俄者湖西嶺南狀啓入來。而雨澤普洽云。誠多幸矣。上曰。畿營雨澤狀啓。如有到院者。各其邑雨來多少。列書以入。賤臣承命出。還奏曰。姑無啓聞者矣。上曰。招致營吏。待各邑報來。這這狀聞事。更爲申飭。上曰。昨日內閣傳敎。卽卽修送于奎章閣。又書附一本於堂后壁上。惕念申飭。可也。賤臣俯伏承命。仍命退。承史以次出。
정조 7년
行都承旨沈豐之坐。左承旨李在學坐直。右承旨鄭東浚坐直。左副承旨李時秀坐。右副承旨金載瓚坐。同副承旨李重馥坐。注書二員未差。假注書朴能源仕李敬五仕直。事變假注書申大龜仕。
정조 7년
癸卯五月十五日申時。上御誠正閣。承旨入侍時。右承旨鄭東浚。假注書李敬五。記注官金健修。記事官李祖承。以次進伏訖。上曰。翰林上下番入侍。李崑秀尹行任進伏。健修祖承退出。上曰。注書出。持二十一日祭報府而來。上曰。雲陰不解。雨意頗多。而一霔尙靳。三農失望。未知外邑。果何如云耶。東浚曰。京畿則雨澤稍閟。嶺★★毋論高燥。已皆周洽云矣。上曰。左承旨入侍。右承旨先退。於是。在學進前。東浚趨出。上曰。近日門禁解弛。不無攔入之弊。莫非群下恬憘之致。予之飭敎。亦覺支離。承旨職在軍士房。何不申飭乎。須招致騎省郞。嚴明分付。可也。上曰。稟事閣臣入侍。賤臣承命出。與檢校直提學鄭民始偕入進伏。上曰。近日閣事。誠極可悶。卿雖檢校。善爲主管。好矣。民始曰。本閣設置。專爲御製。而今無時任。未免抛置。自今抄出閣臣中優於文學之人。專意編次。似好矣。上曰。鄭志儉沈念祖。可合此任矣。民始曰。皆有窩書冊。久未曝灑。必有蠹傷之慮。此亦可惜。雖難依例曝灑。閣臣中一員。領率閣吏。迭出卷帙。時時抽閱。則庶無束濕之患矣。上曰。好矣。★★★加味六君子湯停止。一錢重人蔘粟米飮。自今日依前煎入。出榻敎上曰。進御不換金正氣散停止。加減天香湯。三貼劑入。出榻敎仍命退。諸臣以次出。
정조 7년
行都承旨沈豐之坐。左承旨李在學坐直。右承旨鄭東浚坐。左副承旨李時秀坐。右副承旨金載瓚病。同副承旨李重馥坐直。注書二員未差。假注書朴能源仕李敬五仕直。事變假注書申大龜仕。
정조 7년
傳于李在學曰。承旨入侍。
정조 7년
癸卯五月十六日卯時。上御誠正閣。承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。政院先生案持入。賤臣承命出奉入。仍命退。承史以次出。
정조 7년
癸卯五月十六日酉時。上御誠正閣。承旨入侍時。左承旨李在學。假注書李敬五。記事官李崑秀尹行任。以次進伏訖。上曰。各道農形狀啓。幾處來乎。知入。賤臣承命出。仍命退。承史以次出。
정조 7년
行都承旨沈豐之病。左承旨李在學坐直。右承旨鄭東浚病。左副承旨李時秀坐。右副承旨金載瓚坐。同副承旨李重馥坐直。注書二員未差。假注書朴能源仕李敬五仕直。事變假注書申大龜仕。
정조 7년
傳于金載瓚曰。承旨入侍。
정조 7년
癸卯五月十七日卯時。上御誠正閣。承旨入侍時。左承旨李在學。假注書李敬五。記事官李崑秀尹行任。以次進伏訖。上曰。稟事閣臣入侍。賤臣承命出。與檢校直提學鄭民始偕入進伏。上曰。天久不雨。穴農可慮。民始曰。畿內頗旱。而南陽水原則向來大霔。他道則大體遍洽云矣。民始先爲退出。上曰。自古奢侈之禍人家國者。指不勝屈。宮中好高髻。四方高一尺。宮中好廣袖。四方全匹帛者。專係君上導率之如何。猗歟先朝儉德。尙矣莫追。而猶不用苧布。今予之衣苧。實無復減之道。大體俗習之奢儉。先從近臣始。爾等之從儉。其將謂吾君之化。爾等之尙侈。亦惟曰吾君之過。爲君難。爲臣不易。政爲今日道也。去奢崇儉。皆由爾等。導民成俗亦惟爾等。爾等須體念予意。節儉之道。不容少忽。在學曰。聖敎至此。臣等敢不惕念奉承乎。上曰。髢髻之弊。諗知熟矣。一髢之價。動費千金。此亦侈風之一大弊。自先祖有禁。而竟不果行俗尙之猝難禁止者。類如是夫。仍命退。承史以次出。
정조 7년
癸卯五月十七日酉時。上御誠正閣。承旨入侍時。檢校直閣徐鼎修。左承旨李在學。假注書李敬五。記事官李崑秀尹行任。以次進伏訖。上曰。蒸熱如此。田家其望雨乎。鼎修曰。聞農民之言。今雖待雨而不至甚旱。前得雨。則可無憂云矣。仍命退。諸臣以次出。
정조 7년
傳于鄭東浚曰。承旨入侍。
정조 7년
癸卯五月十八日卯時。上御誠正閣。承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。檢校直閣入侍。賤臣承命出。與檢校直閣徐鼎修徐龍輔偕入進伏。上曰。各道雨澤狀啓。來者幾邑。書入。賤臣承命出。仍命退。諸臣以次出。
정조 7년
癸卯五月十八日申時。上御誠正閣。承旨入侍時。右副承旨金載瓚。假注書李敬五。記事官李崑秀尹行任。以次進伏訖。上曰。京畿雨澤狀啓來乎。載瓚曰。姑未及來矣。上曰。留院公事。幾何。載瓚曰。多矣。上曰。無時急事乎。載瓚曰。無矣。仍命退。承史以次出。